
OPINJONI
Il-Kumitat għal-Libertajiet Ċivili, il-Ġustizzja u l-Intern jistieden lill-Kumitat għall-Kontroll tal-Baġit, bħala l-kumitat responsabbli, biex jinkorpora dan li ġej fil-mozzjoni għal riżoluzzjoni tiegħu:
1.	Ifakkar li l-implimentazzjoni tal-Patt dwar il-Migrazzjoni u l-Ażil (il-Patt) hija pedament għas-sistema l-ġdida tal-ġestjoni tal-migrazzjoni u l-ażil fl-UE, u dan il-Patt se jidħol fis-seħħ f’nofs l-2026 fl-Istati Membri kollha; jenfasizza l-ogħla prijorità politika tiegħu sabiex tiġi żgurata politika kredibbli tal-UE f’dan il-qasam u biex jingħata rispons għall-impenji li saru liċ-ċittadini; jistieden għalhekk lill-Kummissjoni tiżgura biżżejjed disponibbiltà tal-persunal għall-implimentazzjoni tal-Patt dwar il-Migrazzjoni u l-Ażil, inkluż persunal xieraq biex jappoġġja lill-Istati Membri fi triqthom lejn l-implimentazzjoni tal-aspetti kollha tal-Patt; jenfasizza li, fil-qasam tal-ażil u l-migrazzjoni, il-Kummissjoni għandha tiffoka biss fuq dan, u r-riżorsi umani u l-ħin tax-xogħol ma għandhomx jinħlew fuq reviżjonijiet mhux rakkomandati tal-Patt, meta huwa tant qrib li jidħol fis-seħħ; jinnota l-importanza ta’ monitoraġġ u infurzar konsistenti u effettivi fil-qasam tal-ġestjoni tal-migrazzjoni u l-ażil fl-Istati Membri kollha; jissottolinja li l-implimentazzjoni tal-Patt toffri opportunità biex tissaħħaħ l-applikazzjoni koerenti tad-dritt tal-UE, inklużi l-obbligi tad-drittijiet fundamentali; jenfasizza li l-implimentazzjoni b’suċċess tal-Patt tirrikjedi mhux biss traspożizzjoni legali iżda anki kooperazzjoni prattika mal-Istati Membri dwar ir-ritorni, il-ġestjoni tal-fruntieri u l-ftehimiet ta’ riammissjoni ma’ pajjiżi terzi;
2.	Ifakkar fl-impenn tiegħu favur il-prinċipji ta’ tfassil ta’ politika trasparenti u bbażat fuq l-evidenza; jinnota, f’dak ir-rigward, in-nuqqas ta’ valutazzjonijiet tal-impatt għal diversi proposti leġiżlattivi li jintroduċu emendi sinifikanti u sistemiċi għall-qafas legali tal-UE dwar il-ġestjoni tal-migrazzjoni u l-ażil; jinnota li l-Iskedi Informattivi tal-EUAA li servew bħala l-bażi għall-proposta tagħha li toħloq lista komuni ta’ pajjiżi ta’ oriġini sikuri fil-livell tal-Unjoni mhumiex disponibbli għall-pubbliku;
3.	Jilqa’ l-Pjan ta’ Implimentazzjoni Komuni għall-Patt dwar il-Migrazzjoni u l-Ażil kif ippreżentat fit-12 ta’ Ġunju 2024; fl-istess ħin, ifakkar lill-Kummissjoni fir-rwol tal-Parlament bħala koleġiżlatur f’dan il-proċess; u jitlob li l-Kummissjoni tagħti lill-Parlament aċċess sħiħ tal-Parlament għall-pjanijiet ta’ implimentazzjoni nazzjonali, il-pjanijiet ta’ kontinġenza nazzjonali u l-istrateġiji nazzjonali tal-Istati Membri biex tiżgura sorveljanza effettiva tal-proċess ta’ implimentazzjoni, u jfakkar ukoll li meta l-Kummissjoni tiddiskuti kwistjonijiet relatati mal-implimentazzjoni tal-Patt mal-Istati Membri fil-Kunsill, għandha – f’konformità mal-prinċipju ta’ kooperazzjoni sinċiera – taqsam id-dokumenti rilevanti mal-Parlament;
4.	Filwaqt li jilqa’ l-progress fl-assorbiment tal-fondi AMIF u tal-FSI, jesprimi tħassib dwar in-nuqqas ta’ data pubblika dettaljata dwar l-infiq nazzjonali u jitlob li jinħoloq portal uniku online għat-trasparenza fil-livell tal-UE għall-fondi għall-affarijiet interni; jesprimi t-tħassib tiegħu, madankollu, dwar id-diffikultà biex tinkiseb data dettaljata u komprensiva dwar l-infiq, speċjalment taħt ġestjoni kondiviża mill-Istati Membri, u dan jimpedixxi lill-Awtorità Baġitarja milli tagħmel sorveljanza tajba; jilqa’ ż-żieda prevista fil-baġit annwali għas-sena 2025 għall-ġestjoni tal-fruntieri u l-iżgurar ta’ finanzjament suffiċjenti għall-implimentazzjoni sħiħa tal-Patt u jinkoraġġixxi bil-qawwa li dan l-approċċ jitkompla s-sena ta’ wara;
5.	Jisħaq fuq il-ħtieġa li jiġi żgurat finanzjament adegwat u f’waqtu tal-Unjoni għall-Istati Membri u għall-aġenziji tal-Unjoni ħalli tiġi ffaċilitata l-implimentazzjoni bla xkiel tad-dritt tal-Unjoni fl-oqsma tal-ażil u l-migrazzjoni; jistieden lill-Kummissjoni timmonitorja l-progress f’waqtu tal-passi amministrattivi, operazzjonali u legali meħtieġa mill-Istati Membri u mill-aġenziji tal-Unjoni, u tgħin f’dan il-progress, għall-implimentazzjoni sħiħa tal-Patt sas-sajf tal-2026;
6.	Jinnota li l-għadd ta’ migranti li waslu b’mod irregolari fl-Unjoni naqas fl-2024 meta mqabbel mas-snin preċedenti; jirrikonoxxi l-isforzi li qed tagħmel il-Kummissjoni biex tikkollabora ma’ pajjiżi terzi ġirien tal-Unjoni bl-għan li tindirizza l-migrazzjoni irregolari fis-sors u tintegra b’suċċess ċittadini ta’ pajjiżi terzi residenti legalment; jissottolinja l-ħtieġa ta’ sorveljanza bir-reqqa u diliġenza dovuta meta jiġu allokati fondi lis-sħab involuti fil-ġestjoni tal-migrazzjoni barra mill-UE, sabiex jiġi żgurat allinjament mal-istandards tal-UE, inkluż dwar id-drittijiet fundamentali; iħeġġeġ lill-Kummissjoni ssaħħaħ it-trasparenza u l-obbligu ta’ rendikont meta jiġu pprogrammati u implimentati l-fondi għall-affarijiet interni tal-Unjoni f’pajjiżi terzi; jitlob li jiġi stabbilit mekkaniżmu ta’ monitoraġġ trasparenti u indipendenti tad-drittijiet tal-bniedem tal-fondi għall-affarijiet interni tal-UE f’pajjiżi terzi; jilqa’ l-isforz tal-Kummissjoni biex ittejjeb is-solidarjetà u l-kondiviżjoni tar-responsabbiltà bejn l-Istati Membri, b’mod partikolari fir-rigward ta’ dawk li huma l-aktar affettwati mill-isfidi tal-migrazzjoni u tal-ażil; jinsisti fuq it-talba tiegħu lill-Kummissjoni biex tappoġġja lill-aġenziji tal-Unjoni u lill-Istati Membri ħalli jikkoordinaw operazzjonijiet effettivi ta’ tfittxija u salvataġġ fil-Mediterran, filwaqt li tiżgura li tali azzjonijiet jitwettqu f’konformità mad-dritt internazzjonali u tal-Unjoni;
7.	Jilqa’ l-monitoraġġ li qed tagħmel il-Kummissjoni tal-parametri referenzjarji tal-istat tad-dritt permezz tas-sett ta’ għodod dwar l-istat tad-dritt, inkluż ir-rapport annwali dwar l-istat tad-dritt, li l-kapitoli dettaljati tiegħu jeżaminaw kwistjonijiet individwali u sistemiċi rigward l-istat tad-dritt fl-Istati Membri differenti u jippermettu analiżi komprensiva tas-sitwazzjoni u tal-evoluzzjoni tagħha f’kull Stat Membru u li fl-2024 inkluda għall-ewwel darba erba’ pajjiżi tat-tkabbir; jibqa’ mħasseb għall-fatt li r-rapport annwali dwar l-istat tad-dritt, meta jieħu ton diplomatiku żżejjed u ma jiddistingwix b’mod ċar bejn problemi individwali u problemi sistemiċi, jaf jirriskja li jnaqqas il-gravità ta’ ftit mill-aktar ksur serju tal-istat tad-dritt; iħeġġeġ lill-Kummissjoni taħdem biex timplimenta bis-sħiħ ir-rakkomandazzjonijiet tal-Parlament dwar il-ħolqien ta’ mekkaniżmu tal-UE għad-demokrazija, għall-istat tad-dritt u għad-drittijiet fundamentali, kif deskritt fir-riżoluzzjoni tiegħu tal-25 ta’ Ottubru 2016[[footnoteRef:1]], u tiżgura li l-valutazzjonijiet tal-parametri referenzjarji tal-istat tad-dritt isiru aktar preċiżi u kwalitattivi, u jibbażaw mhux biss fuq emendi leġiżlattivi iżda wkoll fuq evidenza konkreta u indipendenti tal-applikazzjoni prattika tagħhom; jenfasizza li, filwaqt li s-sett ta’ għodod disponibbli għall-Unjoni ġie estiż b’mod sinifikanti, l-effettività tiegħu tiddependi mill-applikazzjoni koerenti u konsistenti fl-istituzzjonijiet kollha tal-UE; jitlob li ssir enfasi akbar fuq l-implimentazzjoni tar-rakkomandazzjonijiet speċifiċi għall-pajjiżi, permezz ta’ skedi ta’ żmien u parametri referenzjarji li jistgħu jitkejlu; jistieden lill-Kummissjoni tagħti dettalji dwar il-konsegwenzi possibbli f’każ ta’ nuqqas ta’ konformità, anki billi tirreferi għal strumenti speċifiċi, inklużi għodod baġitarji u kundizzjonalità tal-finanzjament; itenni l-pożizzjoni tiegħu li r-rapport għandu jkopri l-ambitu sħiħ tal-valuri tal-Artikolu 2 tat-TUE, peress li dawn ma jistgħux jitqiesu waħedhom; jisħaq fuq il-ħtieġa li jiġi stabbilit Semestru Ewropew tal-Istat tad-Dritt, li jinkludi struttura ċara bi stadji importanti fissi u kontributi attivi mill-istituzzjonijiet kollha tal-UE; jissottolinja li dan iċ-ċiklu annwali jrid ikun ibbażat fuq indikaturi solidi u oġġettivi, irid jagħmilha ċara li l-ksur tal-istat tad-dritt qatt mhuwa trivjali, u li kwalunkwe nuqqas għandu jwassal għal miżuri simili għal dawk applikati fi ħdan il-qafas tas-Semestru Ewropew; [1:  Ir-riżoluzzjoni tal-Parlament Ewropew tal-25 ta’ Ottubru 2016 li tinkludi rakkomandazzjonijiet lill-Kummissjoni dwar l-istabbiliment ta’ mekkaniżmu tal-UE dwar id-demokrazija, l-istat tad-dritt u d-drittijiet fundamentali (2015/2254(INL)) (ĠU C 215, 19.6.2018, p. 162).] 

8.	Jiddispjaċih dwar id-deċiżjoni tal-Kummissjoni li tikkonkludi li, fl-Ungerija, il-kundizzjoni abilitanti orizzontali tal-Karta kienet ġiet issodisfata fir-rigward tal-indipendenza ġudizzjarja, liema deċiżjoni ppermettiet li l-awtoritajiet Ungeriżi jibdew jitolbu rimborżi li jilħqu madwar EUR 10,2 biljun mill-fondi tal-Unjoni; itenni li d-deċiżjoni tal-Kummissjoni hija illegali, kif allegat fl-azzjoni pendenti tal-Parlament kontra l-Kummissjoni fil-Kawża C-225/24; jistieden lill-Kummissjoni tirrispetta l-prinċipju tal-kundizzjonalità b’mod rigoruż u tiżgura li l-ebda fond tal-Unjoni ma jiġi rilaxxat fejn jippersisti ksur sistemiku tal-indipendenza ġudizzjarja jew tal-istat tad-dritt;
9.	Jinsab imħasseb dwar id-dewmien fil-proċeduri tal-Kummissjoni biex jingħata aċċess għad-dokumenti; ifakkar lill-Kummissjoni tindirizza dawn in-nuqqasijiet minnufih, f’konformità mar-rakkomandazzjonijiet tal-Parlament espressi fir-riżoluzzjoni tiegħu tat-13 ta’ Lulju 2023[footnoteRef:2]; [2: 2Ir-riżoluzzjoni tal-Parlament Ewropew tat-13 ta’ Lulju 2023 dwar l-aċċess pubbliku għad-dokumenti – rapport annwali għas-snin 2019-2021 (2022/2015 (INI)) (ĠU C..., 17.7.2024) https://www.europarl.europa.eu/doceo/document/TA-9-2023-0295_MT.html] 

10.	Jinsab imħasseb ferm li l-Kummissjoni għadha ma ppreżentatx miżuri ta’ infurzar u segwitu leġiżlattiv għar-rakkomandazzjonijiet tal-Parlament rigward l-użu tal-Pegasus u ta’ software ta’ spjunaġġ ekwivalenti; ifakkar lill-Kummissjoni tirrispetta l-prinċipju ta’ kooperazzjoni sinċiera bejn l-istituzzjonijiet tal-Unjoni u tikkonforma mal-obbligi stabbiliti fil-Ftehim Qafas u fil-Ftehim Interistituzzjonali dwar it-Tfassil Aħjar tal-Liġijiet, u tippreżenta, mingħajr dewmien żejjed, pjan ta’ azzjoni għall-prevenzjoni tal-abbuż ta’ software ta’ spjunaġġ fl-Unjoni, filwaqt li tagħmel użu sħiħ mill-mezzi leġiżlattivi u mhux leġiżlattivi kollha disponibbli previsti mit-Trattati.

ANNESS: DIKJARAZZJONI TAL-KONTRIBUT
<FootprintIntro>F’konformità mal-Artikolu 8 tal-Anness I tar-Regoli ta’ Proċedura, ir-rapporteur għal opinjoni tiddikjara li fl-opinjoni tagħha inkludiet kontribut dwar kwistjonijiet li għandhom x’jaqsmu mas-suġġett tal-fajl li rċeviet, għat-tħejjija tal-opinjoni, qabel l-adozzjoni tagħha fil-kumitat, mingħand ir-rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza[footnoteRef:3] li ġejjin, jew mingħand ir-rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom, li ġejjin:</FootprintIntro> [3:  Il-Ftehim Interistituzzjonali tal-20 ta’ Mejju 2021 bejn il-Parlament Ewropew, il-Kunsill tal-Unjoni Ewropea u l-Kummissjoni Ewropea dwar Reġistru Obbligatorju ta’ Trasparenza (ĠU L 207, 11.6.2021, p. 1, ELI: http://data.europa.eu/eli/agree_interinstit/2021/611/oj).] 

	1. Rappreżentanti ta’ gruppi ta’ interess li jaqgħu fil-kamp ta’ applikazzjoni tal-Ftehim Interistituzzjonali dwar Reġistru Obbligatorju ta’ Trasparenza

	Transparency International EU / EU Transparency : 501222919-71

	2. Rappreżentanti ta’ awtoritajiet pubbliċi ta’ pajjiżi terzi, inklużi l-missjonijiet diplomatiċi u l-ambaxxati tagħhom

	Xejn


Meta persuni fiżiċi jkunu identifikati fil-lista b’isimhom, bil-funzjoni tagħhom jew bit-tnejn li huma, ir-rapporteur għal opinjoni tiddikjara li ppreżentat lill-persuni fiżiċi kkonċernati l-Avviż tal-Parlament Ewropew Nru 484 dwar il-Protezzjoni tad-Data (https://www.europarl.europa.eu/data-protect/index.do), li jistabbilixxi l-kundizzjonijiet applikabbli għall-ipproċessar tad-data personali tagħhom u d-drittijiet marbuta ma’ dak l-ipproċessar.

